**נייר עמדה של ארגון העיתונאים בעניין גלי צה״ל לוועדת אשל**

**המטרה:**

**להימנע מסגירת התחנה, ו/או העברתה לגורם פרטי ולשמור על עצמאותה של גלי צה״ל ככלי תקשורת ציבורי.**

**עיקרי ההמלצות:**

1. **לפעול להקמת ועד מנהל עצמאי לגלי צה"ל בדומה למועצת תאגיד השידור הציבורי**
2. **למנות עורך ראשי לצד מנהל התחנה ולבצע הפרדה מבנית בין שני התפקידים**
3. **להבטיח אוטונומיה מלאה בתחום חופש העיתונות לעורך הראשי ולעיתונאים בתחנה, בכפוף לקוד האתי של מועצת העיתונות ושל גלי צה״ל**
4. **לייצר תקציב קבוע ושקוף שיעמוד לטובת התחנה ויאפשר את המשך הפעלתה**
5. **התאמת כוח האדם של התחנה למשימות העומדות לפתחה, ויצירת הבחנה בין החיילים לבין האזרחים שעוסקים בצורה ישירה באקטואליה "קשה"**

**רקע**

שר הביטחון, בני גנץ, הקים ועדת בראשותו של מנכ״ל משרד הביטחון אמיר אשל, לגיבוש מתווה להוצאת התחנה ממערכת הביטחון. הוועדה שהוקמה הוגדרה כצוות מקצועי בין-משרדי, שבו חברים, בנוסף למנכ״ל אשל, גם נציגים של משרד הביטחון, צה"ל, משרד המשפטים ומשרד התקשורת. זו אינה הפעם הראשונה שבה עולה שאלת אחזקתה של תחנת השידור הצבאית גלי צה״ל, ותחת איזה גוף היא אמורה לפעול ומי אמור לממן אותה. המצב הנוכחי הוא שהתחנה היא יחידה באגף כוח האדם של צה״ל.

בישראל יש רק שני גופי רדיו ציבוריים: תחנות הרדיו של תאגיד השידור הישראלי, ותחנות גלי צה״ל

**ארגון העיתונאים**

ארגון העיתונאים הוא הארגון היציג של רוב העוסקים במקצוע העיתונות בישראל. ככזה מייצג הארגון היבטים שונים של המקצוע. היבט אחד נוגע לסוגייה התעסוקתית וליחסי העבודה, ההיבט השני, שאינו פחות חשוב, הוא השמירה על חופש העיתונות, עצמאות התקשורת, זכות הציבור לדעת והאינטרס הציבורי הנובע מכל אלה. בשל נסיבות היסטוריות, הארגון היציג בכל הקשור ליחסי עבודה בגלי צה״ל הוא ארגון עובדי צה״ל. יחד עם זאת, חלק מעיתונאי התחנה חברים בארגון העיתונאים ובמהלך השנים טיפל הארגון בלא מעט מקרים הנוגעים לחופש עיתונות של עיתונאי התחנה.

מסמך זה מתמקד בעבודה העיתונאית של תחנת גלי צה״ל ובתוכן העיתונאי, חדשותי ואקטואלי שהתחנה משדרת. המסמך וההמלצות לא יעסוק בתוכניות שאינן תחת המטרייה העיתונאית ושאינן מופקות על ידי מחלקת החדשות של התחנה.

**הסוגיות שעל הפרק**

1. **פיקוח ורגולציה:**

התחנה היא גוף שידור, המשדר גם לאזרחים וגם לחיילים, ומשום שהיא נמצאת תחת האכסנייה המוסדית והתקציבית של משרד הביטחון - נותרה פתוחה הסוגייה מי מפקח על התחנה. או איך לבצע פיקוח יעיל, הן מבחינת כוח האדם - שחלקו חיילים בסדיר, חלקו חיילים בקבע וחלקו אזרחים עובדי צה״ל - הן מבחינת התוכן.

בפועל מתקיים מבנה רגולטורי דו-ראשי, ובלתי יעיל.

מי שאחראית לפקח על השידורים הלא צבאיים של התחנה, היא מועצת תאגיד השידור הישראלי, כאן.

על פי סעיף 88 בחוק השידור הציבורי הישראלי (2014) יש למועצת התאגיד סמכויות פיקוח מסוימות על השידורים, וכך נאמר:

 (ב) למועצה יהיו, לגבי גלי צה"ל, בכל הנוגע לתכניותיו שאינן תכניות צבאיות, אותן הסמכויות שיש לה לגבי שידורי תאגיד השידור הישראלי, והיא תמלא לגבי תכניות כאמור את אותם התפקידים.

 (ג) סדרי הפיקוח על התכניות של גלי צה"ל שאינן תכניות צבאיות ייקבעו במסגרת הכללים שהמועצה מוסמכת לקבעם לפי סעיף 90, ואולם השר לא יאשר את הכללים החלים על גלי צה"ל אלא בהתייעצות עם שר הביטחון.

 (ד) מפקד גלי צה"ל יוזמן להשתתף, כבעל דעה מייעצת, בישיבות המועצה, ויפעל בהתאם להחלטות ולהנחיות המועצה לגבי התכניות של גלי צה"ל שאינן תכניות צבאיות.

 (ה) מפקד גלי צה"ל רשאי לערור על כל החלטה של המועצה הנוגעת לתכניות של גלי צה"ל שאינן תכניות צבאיות; הערר יוגש באמצעות שר הביטחון הכרעתם המשותפת של השר ושר הביטחון; היה הערר נגד החלטה להפסיק תכנית קבועה של גלי צה"ל או נגד החלטה לשדר תכנית חד-פעמית של גלי צה"ל – רשאי שר הביטחון לעכב את ביצוע ההחלטה עד להכרעה בערר.

למעשה פיקוח כזה לא מתקיים בפועל, וכך נותרים שידורי התחנה ללא עין מבקרת וללא רגולציה אפקטיבית. יותר מכך: חלק מתחנות הרדיו של תאגיד השידור הישראלי הן תחנות מתחרות לתחנות גלי צה״ל, ולכן הציפיה שיתכן פיקוח אפקטיבי היא מוגזמת.

**המלצה:**

**יש לדאוג להקמת ועד מנהל עצמאי לתחנות גלי צה״ל, בדומה לאופן שבו מועצת תאגיד השידור הציבורי מפקחת על פעילות התאגיד. רק כך ניתן יהיה להבנות מנגנון רגולטורי אפקטיבי שחבריו מחוייבים לתחנה באופן מלא ונהנים מעצמאות ניהולית.**

**הוועד המנהל ידאג שהתוכן העיתונאי של התחנה יהיה כפוף לקוד האתי של מועצת העיתונות ולקוד האתי של גלי צה״ל עצמה.**

**עד שזה יקרה, יש לדאוג שמועצת תאגיד השידור הישראלי תקים תת ועדה לפיקוח על השידורים האזרחיים ובעיקר על השידורים העיתונאיים של גלי צה״ל ולהתוות לתת הוועדה הזאת משימות ומסגרת זמן לטיפול בכל הנושאים הדורשים טיפול מיידי: ניגודי עניינים, אימוץ הקוד האתי של מועצת העיתונות ושל גלי צה״ל עצמה.**

1. **ניהול התחנה:**

את התחנה מנהל מפקד גלי צה״ל. וכמעט תמיד מונה לתפקיד עיתונאי. מי שממנה את מפקד גלי צה״ל הוא שר הביטחון, והוא גם האיש שממנה את ועדת האיתור. מהסיבות האלה יש חשש שהמינוי הוא מינוי עם היבטים פוליטיים ולאו דווקא מקצועיים. מפקד התחנה כפוף מוסדית למשרד הביטחון ולצה״ל, ומבחינת תכני השידור של התחנה, הוא כפוף למועצת תאגיד השידור.

במציאות, מפקד גלי צה״ל כפוף למשרד הביטחון רק בעניינים הנוגעים באופן ישיר לתקציב, ובהחלטות שאין להן נגזרת תקציבית, הוא יכול לעשות כראות עיניו.

מפקד גלי צה״ל מופקד גם על הניהול האדמיניסטרטיבי וניהול כוח האדם בתחנה, וגם על תכני השידור ומשמש גם מנהל וגם עורך ראשי.

**המלצה:**

**יש לבצע הפרדה מבנית בתפקיד מנהל התחנה ולפצל את התפקיד לשניים: מנהל תחנה שיהיה אחראי על כל היבטי הניהול הרוחביים של התחנה, על כוח האדם, על התקציב, על התשתיות ועל הקשר עם רשויות שונות מחוץ לתחנה. הכישורים הנדרשים לתפקיד הזה הם כישורים ניהוליים.**

**בנוסף, יש למנות עורך ראשי שיהיה האחראי הבלעדי על התכנים של התחנה וייהנה בתפקידו מעצמאות ניהולית גבוהה מאוד ומוגדרת. הכישורים הנדרשים לתפקיד הזה הם כישורים עיתונאיים. גם כאן המודל הרצוי הוא המודל של תאגיד השידור הציבורי שם מתקיימת הפרדה מבנית בין תפקיד המנכ"ל לתפקיד העורך הראשי (סמנכ"ל חדשות).**

**העורך הראשי יהיה מופקד על הכפפה של התוכן האקטואלי והעיתונאי של התחנה לקוד האתי של מועצת העיתונות ולקוד האתי של גלי צה״ל.**

1. **תוכן השידורים:**

תוכן השידורים נקבע על ידי מפקד גלי צה״ל כעורך ראשי של התחנה, ועל ידי עורכים שונים בתחנה במחלקות השונות.

בפועל לא קיים פיקוח רגולטורי או אתי על התכנים המופקים ומשודרים בתחנה. איש אינו נדרש לסוגיות של ניגודי עניינים ולא מתווה נהלים של גילוי נאות ולא שומר על שידורים הכפופים לקוד אתי מקובל.

על פי הקוד האתי של גלי צה״ל התחנה מחוייבת בשמירה על ניגודי עניינים: ״לא יעמוד בעל תפקיד במצב שבו יש חשש לניגוד עניינים בין חובתו לציבור, כממלא תפקיד בתחנה, לבין כל אינטרס אחר. בעל תפקיד בתחנה – אזרח או חייל, בכל מעמד – לא יעסוק בעבודה, שירות, יחסי ציבור, פרסומת או כל עיסוק אחר המעוררים חשש או מראית עין לניגוד עניינים.״ לעיתים קרובות הנחייה זו אינה נשמרת ואין הקפדה על גילוי נאות בנושא ניגודי עניינים של גורמים משדרים מרכזיים בתחנה.

**המלצה:**

**יש צורך להבטיח עצמאות מירבית בכל הנוגע למערכת העיתונאית בגלי צה"ל והדרך לעשות זאת עוברת בהפרדה בין סמכויות מנהלת התחנה לבין סמכויות העורך הראשי. עם זאת, עד שיפוצל תפקיד מפקד התחנה, יש לנקוט בפעולות מיידיות כדי לתקן עיוותים שגרמו לפגיעה של האתיקה העיתונאית. לצורך כך יש למנות פרויקטור זמני, שיחזיר את התחנה למסלול האתי גם כלפי חוץ, כלפי ציבור המאזינות והמאזינים, וגם כלפי פנים. הפרויקטור יגבש תוכנית עבודה שתכלול: מיפוי ואיתור המוקדים הבעייתיים, ריענון הידע וההיכרות עם הקוד האתי של מועצת העיתונות והקוד האתי של גלי צה״ל, הדרכות בנושא אתיקה, בניית מנגנוני פיקוח פנימיים, דרישה לחובת גילוי נאות, שמירה על מסגרות עיתונאיות שנוהגות על פי אתוס עיתונאי מקובל. הוא גם יהיה אחראי על הכשרת דור העיתונאים הבא ועל הפחתת העיסוק הישיר של חיילים בנושאים פוליטיים, וכמו כן יוביל תהליך של ייעול וטיוב כח האדם בתחנה. בתוך כך, יש להגדיר באופן מסודר ומובן את שיעור השידורים שהתחנה מחוייבת בהם לטובת הצבא והחיילים המשרתים בצבא.**

1. **המסגרת התקציבית:**

תחנת גלי צה״ל מקבלת את תקציבה ממשרד הביטחון. מאז חוקק חוק גלי צה״ל - שידורי רדיו של צה״ל (שידורי חסות ומשדירי שירות 2005) מייצרת התחנה הכנסות עצמיות. אבל בגלל המבנה המוסדי, ההכנסות האלה אינן נכנסות לקופה של התחנה, והיא ממשיכה להיות תלויה באופן מוחלט בתקציבה באגף כוח האדם של צה״ל.

**המלצה:**

**תקציב התחנה צריך להיות שקוף, גם בצד ההכנסות - מתוך תקציב הביטחון, והכנסות עצמיות שנובעות ממכירת זמן לחסויות ולתשדירים - וגם בצד ההוצאות. יש להעניק למנכ״ל שיהיה את הסמכויות לפעול במסגרת התקציבית השנתית, תוך דיאלוג ופיקוח של הוועד המנהל שייבחר, ועד אז במסגרת הפיקוח של תת הוועדה של חברים ממועצת תאגיד השידור הישראלי. כמו-כן, צריך ליצור מצב שבו תקציב גלי צה"ל יהיה כמה שיותר עצמאי ובלתי תלוי בהחלטות שרירותיות.**

**סיכום**

גלי צה״ל היא תדר מרכזי בשיח הציבורי בישראל, ואין להעלות על הדעת לסגור אותה. הרעיון להפריט את התחנה ולמכור אותה לידיים פרטיות, תחסל משאב ציבורי חשוב שתורם גם לשיח הציבורי, גם לזכות הציבור לדעת, לחופש הביטוי, לחופש העיתונות, לפלורליזם ולמחויבות לאינטרס הציבורי ולא לשום בעל הון, או שיקולי רייטינג שמדרדרים לעיתים קרובות את התכנים למחוזות נמוכים.

גם צירופה תחת כנפי תאגיד השידור הציבורי, משמעותו בפועל ספיגה של התחנה ועובדיה אל תוך התאגיד. לא ניתן להעלות על הדעת תפקוד של תחנות רדיו מתחרות תחת ניהול אחד, והפועל היוצא הישיר של מהלך כזה, עלול להיות צמצום כלי התקשורת הציבוריים בישראל לכדי אחד, מה שיסכן את ערכי השידור הציבור והעמדתם חשופים להשתלטות פוליטית.

מהטעם הזה אין חלופה אמיתית לגלי צה״ל מחוץ למערכת הביטחון שתשאיר את התחנה כתחנת שידור ציבורית,ולכן סגירתה מצמצמת בהגדרה את חופש העיתונות.

את הבעיות שנוצרו בתחנה בשנים האחרונות יש לאתר ולייצר כלים מנגנוניים וניהוליים כדי לפתור ולתקן אותן ובטח שלא "לזרוק את התינוק עם המים". לשיטתנו, מודל הפיקוח והניהול של תאגיד השידור הציבורי במתכונתו המחודשת הוא מודל ראוי לניהול כלי תקשורת ציבורי ועל כן יש ליישם את המודל הנ"ל בשינויים המחויבים גם על תחנת גלי צה"ל.